Poliačik, Martin, poslanec NR SR (2014-11-25):
Ďakujem veľmi pekne. Predseda parlamentu nie je len prvým z rovných, je aj prvým z rovných, ale zároveň je človekom, ktorý má možnosť určiť ráz práce najvyššieho zákonodarného zboru v tomto štáte. Musím povedať, že posledné dva roky výrazným spôsobom oslabili pozíciu Národnej rady a z parlamentnej demokracie, ktorú máme na papieri a ktorá by mala byť formou správy vecí verejných v tomto štáte, v Slovenskej republike, sa stala už len formálna inštitúcia nielen v legislatívnej úrovni, ale aj v mocenskej úrovni vykonávajúca vôľu vlády a strany. Ja by som bol veľmi rád, pán kandidát na predsedu parlamentu pán poslanec Pellegrini, keby ste vystúpili ešte dnes v rozprave, v ústnej a predstavili svoju víziu, čo ako predseda parlamentu hodláte zachovať a čo hodláte zmeniť. A ja mám pre vás pár typov. Za posledné dva roky sme sa dočkali niekoľkých exemplárnych nedodržaní rokovacieho poriadku, ktorý má byť naším najvyšším zákonom. Či už to bolo vyžadovanie prítomnosti ministrov počas interpelácií, či to bola možnosť dať hlasovať o zákone, ktorý bol medzitým stiahnutý predkladateľom. Boli to pre niekoho možno detaily, ale myslím si, že na mieste, kde každé slovo a každý čin môže spolu formovať budúcnosť našej predstavy o dodržiavaní pravidiel, je dôležité, aby si človek, ako druhý najvyšší ústavný činiteľ, dával veľmi veľký pozor, aby nikdy a za žiadnych okolností neprekročil rámec, ktorý mu dáva rokovací poriadok. Ja pevne dúfam, že Národná rada pod vaším vedením, pán poslanec, bude takou Národnou radou, kde sa rokovací poriadok nebude dodržiavať podľa toho, či to vyhovuje alebo nie, kde rokovací poriadok jednoducho bude platiť. To je prvá vec. Druhá vec, stalo sa zvykom v Národnej rade, že keď sme prišli k nejakému problému, ktorý bolo treba riešiť, tak bola zvolaná pracovná skupina. Pracovná skupina zasadala niekedy rok, niekedy polroka, niekedy nezasadla vôbec, ale výsledok častokrát zasadania bolo iba vykázanie činnosti. Ako príklad uvediem pracovnú skupinu, ktorá zasadala v parlamente k zákonu o konflikte záujmov. Najprv stranu SMER zastupovala pani, vtedy podpredsedníčka, Zmajkovičová, potom pán kolega Brixi, od vtedajšieho predsedu parlamentu pána Pašku sme dostali prísľub, že tá verzia, ktorá bola nakoniec schválená prierezovo všetkými zástupcami všetkých politických strán, bude tá, ktorá bude predložená do parlamentu a už druhý rok sa nevieme dočkať toho, aby bol efektívne zmenený zákon o konflikte záujmov, ktorý je ústavným zákonom. Ak by táto zmena bola dosiahnutá, tak celá diskusia o tom, že či pán Paška musí, alebo nemusí dokazovať svoje príjmy, ktorú dnes máme na stole, by nebola, lebo podľa nového znenia už by to bolo jasné. Preto vás prosím, ak budeme v budúcnosti organizovať stretnutia pracovných skupín, kde by mali sme dokázať dosiahnuť prierezovú zhodu celého politického spektra, nech to nie je iba vykazovanie činnosti, nech je to naozaj úprimný dialóg, ktorý by mal viesť ku riešeniu, na ktorom sa tá pracovná skupina zhodne. Ďalšia vec je volebný kódex, ja som to tu hovoril niekoľkokrát. Súčasný volebný kódex je taký, ktorý nemecký ústavný súd vyhlásil za protiústavný. Súčasný volebný kódex je taký, ktorý umožňuje, aby strana prišla o jeden mandát len kvôli tomu, že dostala o jeden hlas viacej vo voľbách. To je matematicky dokázané. Zo strany ministra vnútra tu bol prísľub, že sa to bude riešiť, ale predpokladám, že je aj záležitosťou Národnej rady, aby sme hovorili o tom, že tu máme protiústavne nastavené volebné zákony a že to treba zmeniť. Tiež vkladám vo vás dôveru, pán budúci predseda Národnej rady, samozrejme v závislosti od výsledku voľby, že v tejto téme pôjdeme ďalej. A posledná vec je zákon o platových pomeroch ústavných činiteľov. Každý rok prechádzame tou istou tortúrou a tým istým divadlom pri zmrazovaní platov. Nožnice medzi tým, čo má byť zo strany zákona a medzi tým, čo reálne poslanci a verejní činitelia dostávajú, sa stále roztvárajú. Nie je možné odmraziť teraz platy, lebo to, čo bude dnes pred parlamentom, by bola iba črepinka z toho, čo by tu bolo na druhý deň. Ak nechceme byť na smiech, pán poslanec a snáď budúci predseda Národnej rady, je potrebné čo najskôr tiež naplniť záväzok, ktorý bol daný, myslím, že aj pani, tá už tu nie je, pani podpredsedníčkou parlamentu, ale aj záväzok, ktorý bol daný bývalým predsedom parlamentu, a to je nájsť spôsob dlhodobo udržateľného nastavenia odmeňovania verejných činiteľov, jednak poslancov, jednak sudcov, jednak ministrov vlády a konečne nepáchať tu to divadlo každoročné pri zmrazovaní platov, ale nastaviť systém, ktorý sa dá dlhodobo udržať. A úplne posledná vec, ktorá nie je vecou zmeny zákona, ale je vecou dodržiavania nejakej štábnej kultúry pri niektorých veciach rokovací poriadok nie je, nie je úplne jasne vyložiteľný a vtedy sa necháva na interpretáciu alebo sa necháva na tom, ako sa rozhodne súčasná vládnuca moc. Takou vecou je napríklad schvaľovanie programov mimoriadnych schôdzí. Ten inštitút mimoriadnej schôdze bol, dá sa povedať, posledných možno päť, šesť, sedem, osem rokov devalvovaný, ale možno je čas na to, aby sa mu konečne vrátila vážnosť a mimoriadne schôdze boli naozaj venované tomu, čo v danej situácii spoločnosť trápi, čo je horúce a o čom treba bezpodmienečne hovoriť. Takisto inštitút skráteného konania, legislatívneho, dostal, ako sa hovorí, v posledných rokoch pekne po držke a každou vládou a myslím si, že opäť je to pozícia predsedu parlamentu, ktorá by mala mať dostatočnú váhu povedať: vážení zástupcovia exekutívy, tu určite nie sú splnené podmienky na skrátené legislatívne konanie, ak je možné, riešte to inak. Viem, že veci, o ktorých som hovoril, sa nahromadili za 25 rokov od revolúcie a nie je ich možné zmeniť zo dňa na deň, ale verím, že spravodlivým rozhodovaním a vedením Národnej rady, Národnej rady, ktorá je chápaná, ako zbor zástupcov všetkých občanov, nie len tých, ktorí volili vládnu stranu, sa veci dajú zmeniť. Verím, že aj k opozícii sa dá správať, ako k tým, ktorí legitímne zastupujú vôľu občanov a verím, že Národná rada sa dá vrátiť na pozíciu najvyššieho zákonodarného orgánu a že sa nám už nikdy nestane to, čo sa nám stalo, že počas zasadania Národnej rady všetci poslanci vládnej strany išli na Župné námestie počúvať ohlásenie premiéra o prezidentskej kandidatúre. Pozícia predsedu parlamentu je druhou najvyššou ústavnou pozíciou v tomto štáte a tak by mala vyzerať. Keď predseda parlamentu ministrovi povie, že tu má byť, tak minister tu má byť a keď povie, že teraz zasadá parlament, tak poslanci by tu mali byť. Ja pevne verím, že aj opozícia zmierni jednak snahu obštruovať a jednak snahu kritizovať v prípade, že z druhej strany príde vôľa veci zmeniť. V tomto vám držím palce. Ďakujem veľmi pekne.